《寄余干徐隐甫》
宋代·黄庭坚

江行长邅回，风水忧索米。
相逢解人颐，高士徐孺子。
鸬鹚葭苇间，煮茗当酌醴。
夜船饷蒸鹅，白发厌甘旨。
东江始分风，苔网馈百纸。
遣兵夜赋诗，月冷石齿齿。
别来星环天，再见艳桃李。
寄声良劳勤，报我阙双鲤。
但闻佳邑政，杻械生菌耳。
颇闻延诸儒，破讼作诗礼。
顾予白下邑，庭聚雨前蚁。
珥笔诵汉章，锥刀争未已。
初无得民具，名实正尔尔。
愿闻庖丁方，江湖天到水。
遥知解千牛，袖手笑血指。
书来傥垂教，改事从此始。

作者简介：黄庭坚（1045.8.9-1105.5.24），字鲁直，号山谷道人，晚号涪翁，洪州分宁（今江西省九江市修水县）人，北宋著名文学家、书法家，为盛极一时的江西诗派开山之祖，与杜甫、陈师道和陈与义素有“一祖三宗”（黄庭坚为其中一宗）之称。与张耒、晁补之、秦观都游学于苏轼门下，合称为“苏门四学士”。生前与苏轼齐名，世称“苏黄”。著有《山谷词》，且黄庭坚书法亦能独树一格，为“宋四家”之一。